Prezident Shavkat Mirziyoyev Samarqand viloyatiga tashrif buyurdi

15.04.2017
O‘zbekiston Respublikasi Prezidenti Shavkat Mirziyoyev joylarda amalga oshirilayotgan bunyodkorlik va obodonlashtirish ishlari, ijtimoiy-iqtisodiy islohotlarning borishi bilan yaqindan tanishish, xalq bilan muloqot qilish maqsadida 14-aprel kuni Samarqand viloyatiga tashrif buyurdi.
Samarqand viloyati rivojlangan sanoati va qishloq xoʻjaligi, tabiiy boyliklari, ulkan sayyohlik salohiyati bilan mamlakatimiz iqtisodiy-ijtimoiy va madaniy hayotida muhim oʻrin tutadi. 


Jahondagi eng yuksak standartlar asosida jihozlangan Samarqand avtomobil zavodi, “JV Man Auto Uzbekistan” qoʻshma korxonasida oʻnlab turdagi mashinalar ishlab chiqarilmoqda. “British-Amerikan tobakko”, “Sam Antep Gilam”, "Urg-Gaz Carpet", “Amin Invest”, "Daka Teks", “Agromir Samarqand” qoʻshma korxonalari, "Sino", "Samarqandkimyo" aksiyadorlik jamiyatlari, “Sharq sanoati” xususiy konserni singari yirik ishlab chiqarish quvvatlari viloyatning iqtisodiy rivojiga muhim hissa qoʻshmoqda. 


2016-yilda 19 yangi qoʻshma korxona tashkil etilgan va viloyat boʻyicha ularning soni 263 taga yetgan. Viloyatning tashqi savdo aylanmasi 1 milliard 195 million dollarni tashkil etgan. Eksport hajmi 2015-yilga nisbatan qariyb 1,5 barobar oshgan. 


Bu koʻrsatkichlar Samarqandning iqtisodiy-ijtimoiy taraqqiyotida ham namoyon boʻlmoqda. 2016-yilda yalpi hududiy mahsulot 8,7 foiz oʻsgani shundan dalolat beradi. 


Azaldan hunarmandlik va ishbilarmonlik fazilatlari bilan dong taratgan samarqandliklar kichik biznes va xususiy tadbirkorlik sohasida ham ulkan natijalarga erishmoqda. Mazkur sohaning viloyat yalpi hududiy mahsulotidagi ulushi 78 foizdan oshgani va mehnat bilan band aholining 84 foizdan ziyodi shu sohada faoliyat koʻrsatayotgani e’tiborga loyiq. 


Viloyatda qishloq xoʻjaligi sohasini isloh qilish va modernizatsiyalash yuzasidan tizimli ishlar amalga oshirilmoqda. 2016-yilda 2838 koʻp tarmoqli fermer xoʻjaligi, 9079 gektar maydonda intensiv bogʻ va 1000 gektar yerda tokzor tashkil etilgan. Ushbu sohada 11 ming 349 ish oʻrni yaratilgan. 


Bugungi kunda sabzavotning 33 foizi, mevaning 38 foizi, sutning 34 foizi, goʻshtning 27 foizi viloyatdagi mahalliy korxonalarda qayta ishlanmoqda. Bunday oʻsish sur’atlari odamlarning turmush sharoitida, viloyat shahar va qishloqlari qiyofasida oʻz ifodasini topmoqda. 


Turizm Samarqand viloyati iqtisodiyotining asosiy yoʻnalishlaridan biridir. Viloyatda sayyohlik resurslaridan samarali foydalanish, koʻrsatilayotgan xizmat turlarini koʻpaytirish va sifatini zamon talablariga moslashtirish borasida tizimli ishlar amalga oshirilmoqda. Davlatimiz tomonidan yaratilgan imkoniyat va imtiyozlar tufayli bugungi kunda Samarqandda yuzdan ortiq mehmonxona va 80 dan ziyod sayyohlik firmasi faoliyat koʻrsatmoqda. Yildan-yilga ularning moddiy-texnik bazasi mustahkamlanib, zamon talablari darajasida yuqori sifatli xizmat koʻrsatish imkoniyatlari kengaymoqda. Sayyohlikning ekologik, sogʻlomlashtirish, agro va faol turlarini rivojlantirish, ichki turizmni qoʻllab-quvvatlash maqsadida viloyat tumanlarida yangi sayyohlik yoʻnalishlari ochilmoqda. 


Prezidentimiz tashabbusi bilan qabul qilingan 2017-2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasida iqtisodiyotni modernizatsiya va diversifikatsiya qilish, hududlarni har tomonlama rivojlantirish, ijtimoiy sohalarni yanada takomillashtirish, tinchlik va osoyishtalikni mustahkamlash borasida ulkan reja va maqsadlar belgilangan. Davlatimiz rahbarining farmon va qarorlari bu maqsadlarni amalga oshirish uchun huquqiy asos, tashkiliy tizim yaratmoqda. 


Prezidentimiz Shavkat Mirziyoyev Samarqand viloyatiga tashrifini Birinchi Prezidentimiz Islom Karimov qabrini ziyorat qilishdan boshladi. 


Islom Karimov ruhiga Qur’on tilovat qilindi. 


Shavkat Mirziyoyevning 2017-yil 25-yanvardagi «O‘zbekiston Respublikasining Birinchi Prezidenti Islom Abdugʻaniyevich Karimovning xotirasini abadiylashtirish toʻgʻrisida»gi qaroriga muvofiq bu borada izchil ishlar amalga oshirilmoqda. Samarqand shahrida Islom Karimov dafn etilgan hududda yodgorlik majmuasi barpo etilmoqda. 


Loyihaga koʻra, maqbara marmar, granit va naqshlar bilan bezatiladi, peshtoqlariga Qur’on oyatlari bitiladi. Ziyoratchilar uchun ayvon bunyod etiladi, keksalar uchun liftlar oʻrnatiladi. 


Davlatimiz rahbari ushbu maqbara loyihasi bilan tanishdi. Uni yanada takomillashtirish, ziyoratchilar uchun qulayliklarni oshirish boʻyicha tavsiyalar berdi. Zinalarni pasaytirish, majmua atrofini kengaytirish va obodonlashtirish, majmua tunda yorugʻ nur sochib turishini ta’minlash zarurligini ta’kidladi. 


Islom Karimov mustaqilligimizga, xalqimizning farovon hayotiga asos solgan, ma’naviyatimizni tiklagan buyuk inson edi, dedi Shavkat Mirziyoyev. Majmuada Birinchi Prezidentimizning buyukligi, pok iymon-e’tiqodi, sermazmun hayoti aks etishi kerak. Shu majmua timsolida Islom Karimovga boʻlgan mehr-muhabbatimizni koʻrsatishimiz zarur. 


Davlatimiz rahbari Birinchi Prezidentimiz maqbarasi Hazrati Xizr masjidi bilan uygʻun boʻlishi zarurligini ta’kidladi. Maqbaraga monand ziyoratchilar uchun baland ayvonlar bunyod etish, rasmiy delegatsiyalar uchun ham keng sharoit yaratish boʻyicha koʻrsatmalar berildi. 


Ushbu majmua yuksak ma’naviyat, ilm-ma’rifat maskani boʻlishi kerak. Zero, bu katta tarbiyaviy ahamiyatga ega. Majmuada hamisha mayin ohangda Qur’on suralari yangrab turishi, maqbara devorlariga muqaddas oyatlar bilan birga, Islom Karimovning hikmatli soʻzlari ham bitilishi zarur. Toki ziyoratga kelganlar oʻziga ulkan ruhiy quvvat olsin, xalqimizning ilmiga, ma’naviyatiga havasi ortsin. 


Prezidentimiz Jomboy tumanidagi “G‘alla Osiyo non” mas’uliyati cheklangan jamiyatida boʻlib, viloyatda yaqin vaqtlar ichida amalga oshiriladigan yirik loyihalar taqdimoti bilan tanishdi. 


Dastlab "Sharq sanoati" konserni tarkibida tashkil etilgan intensiv koʻchat yetishtirish loyihasi haqida ma’lumot berildi. Polshalik mutaxassislar yangi texnologiyaning ahamiyati, afzalliklari haqida soʻzlab berdi. Mazkur usul asosida yetishtirilgan koʻchatlar kasallikka chidamliligi, tezpisharligi bilan boshqalaridan ajralib turadi. 


Samarqandda kartoshka yetishtirish boʻyicha yangi markaz tashkil qilish boʻyicha koʻrsatmalar berildi. Markazning hududlararo filiallari tashkil qilinadi. Viloyatlarda mazkur yoʻnalishda laboratoriyalar ochish kerakligi qayd etildi. 


Bulungʻur tumanida tashkil etilayotgan “Tohir” mas’uliyati cheklangan jamiyati loyihasi haqida soʻzlab berildi. Mamlakatimizda aholini yil davomida meva-sabzavot, kartoshka va poliz mahsulotlari bilan barqaror ta’minlash, tashqi bozorlarda xaridorgir va raqobatbardosh boʻlgan hoʻl meva va qayta ishlangan meva-sabzavot mahsulotlarini eksport qilish hajmini koʻpaytirish boʻyicha samarali ishlar amalga oshirilmoqda. 


Dunyo bozorida yurtimizda yetishtirilgan sarxil qishloq xoʻjaligi mahsulotlariga talab yuqori. Yangi tashkil etilayotgan jamiyat mutaxassislari bu borada talab va takliflarni atroflicha oʻrganib, loyihani joriy yilning uchinchi choragida foydalanishga topshirishni rejalashtirgan. 


O‘n bir gektar maydonda barpo etiladigan korxona yiliga 12 ming tonna meva-sabzavot mahsulotlarini qayta ishlash quvvatiga ega boʻladi. 


Prezidentimizga taqdim qilingan keyingi uchta loyiha ham shu yoʻnalishda. Bular Bulungʻur tumanidagi “Samarqand garden plast”, Jomboy tumanidagi “Grin agro eksport” mas’uliyati cheklangan jamiyatlari va “Maroqand meva-sabzavot” fermer xoʻjaligi tomonidan meva-sabzavot mahsulotlarini saralash, qayta ishlash, qadoqlash markazini tashkil etish loyihalaridir. 


Loyihalar haqida Prezidentimizga batafsil ma’lumot berildi: tashkil etiladigan yangi ish oʻrinlari, eksport hajmi, ta’sischi tomonidan sarflanadigan mablagʻlar, banklar tomonidan ajratiladigan kreditlar, zamonaviy uskunalarning imkoniyatlari haqida alohida toʻxtalib oʻtildi. 


Davlatimiz rahbari har bir loyiha boʻyicha fikr bildirib, ularni yanada takomillashtirish yuzasidan zarur tavsiyalar berdi. 


Shavkat Mirziyoyev Oqdaryo tumanidagi "Yunusjon ahli" oilaviy korxonasi tomonidan soya oqsili izolyati ishlab chiqarish loyihasi bilan tanishdi. Yiliga 26 tonna soya donini qayta ishlash quvvatiga ega korxona Xitoyning yetakchi kompaniyalarining zamonaviy uskunalari bilan jihozlanadi. Joriy yilning dekabr oyida foydalanishga topshirilishi moʻljallangan korxonada soya yogʻi, uni, oqsil izolyati ishlab chiqariladi. Korxonada 80 kishining bandligini ta’minlash koʻzda tutilgan. 


Biz uchun har bir ish oʻrni muhim. Loaqal ikkita odamni ish bilan ta’minlagan tadbirkorni boshimizda koʻtarishga tayyormiz, dedi Prezidentimiz. Chunki insonning ish bilan ta’minlanishi uning oilasi farovon boʻlishiga, ertasiga, davlatga ishonchi oshishiga asos boʻladi. 


Davlatimiz rahbari Jomboy tumanida viloyatda yengil sanoatni rivojlantirishga qaratilgan qator loyihalar taqdimotida ishtirok etdi. 


Viloyatda Milliy bank tomonidan moliyalashtirilayotan yengil sanoat sohasidagi loyihalar toʻgʻrisida ma’lumot berildi. "8-mart", “Urgaz textile”, “Urg-Gaz Carpet”, “Arfa Exprod”, “Alnazar orzu servis”, “Samarqand Oqdaryo textil tola” kabi mas’uliyati cheklangan jamiyatlarida yiliga 110,4 million dollarlik mahsulot ishlab chiqarish koʻzda tutilgan. Bu korxonalarda tayyor trikotaj, jinsi mahsulotlari, koʻylak va choyshablar ishlab chiqariladi. Korxonalar toʻliq quvvat bilan ishga tushgach, besh mingdan ortiq ish oʻrni yaratiladi. 


Shundan soʻng “Asakabank” tomonidan moliyalashtirilayotgan loyihalar taqdimoti boʻldi. “Next textile”, “Oqdaryo teks”, “Maroqand sifat” mas’uliyati cheklangan jamiyatlarining istiqboldagi faoliyati muhokama qilindi. 


Prezidentimizga loyihalarning ahamiyati, ishlab chiqariladigan mahsulotlar turi va sifati, yaratiladigan ish oʻrinlari haqida ma’lumot berildi. 


Shavkat Mirziyoyev jahon bozorida sifatli ip kalavadan tayyorlangan toʻqimachilik mahsulotlariga talab ortib borayotgani, paxta tolasini qayta ishlashni yanada kengaytirish va aholini mamlakatimizda ishlab chiqarilgan sifatli kiyim-kechak bilan ta’minlash zarurligini ta’kidladi. Sohani yanada rivojlantirish va korxonalarning istiqboldagi rejalarini aniq belgilash, yangi tashqi bozorlarni topish yuzasidan mutasaddilarga topshiriqlar berildi. 


Bulungʻur tumanidagi “Inter lego” mas’uliyati cheklangan jamiyatida ip-kalava, trikotaj mato va matoni boʻyash hamda tayyor tikuvchilik mahsulotlari ishlab chiqarish tashkil etiladi. Mazkur loyihaning qiymati 37 million yevro boʻlib, korxona ishga tushgach, yiliga 31 million dollarlik tayyor mahsulot eksport qilinadi, 700 kishi ish bilan ta’minlanadi. 


Mamlakatimizda yengil sanoatni izchil rivojlantirish, tarmoqqa zamonaviy texnologiyalarni keng joriy etish, ishlab chiqarish quvvatlarini modernizatsiya qilishga alohida e’tibor qaratilmoqda. Prezidentimizning 2016-yil 21-dekabrdagi “2017-2019-yillarda toʻqimachilik va tikuv-trikotaj sanoatini yanada rivojlantirish chora-tadbirlari dasturi toʻgʻrisida”gi qarori soha rivoji uchun keng imkoniyatlar yaratmoqda. 


Davlatimiz rahbariga Samarqand viloyatida 2017-2018-yillarda yengil sanoat sohasida amalga oshiriladigan manzilli dastur taqdim qilindi. 


Janubiy koreyalik investorlar tomonidan tashkil qilinayotgan “Samarkand apparel” korxonasida erkaklar, ayollar va bolalar uchun tayyor kiyim-kechak ishlab chiqarish loyihasi haqida soʻzlab berildi. 


Prezidentimiz viloyatda terini qayta ishlash, charm va maxsus poyabzallar ishlab chiqarish boʻyicha amalga oshirilayotgan loyihalar bilan tanishdi. “Kattaqoʻrgʻon charm” qoʻshma korxonasida tayyor mahsulotlar ishlab chiqarish yoʻlga qoʻyiladi. 


Samarqand viloyatida teri xomashyosini tayyorlash va qayta ishlash, charm-poyabzal sohasida amalga oshiriladigan loyihalar taqdimoti oʻtkazildi. Xitoylik investorlar mazkur sohani yanada rivojlantirish, viloyatda sifatli va jahon andozalari darajasidagi mahsulot ishlab chiqarish boʻyicha oʻzlarining takliflarini bayon qildi, Prezidentimizga O‘zbekistonda xorijlik investorlar uchun yaratilgan qulay investitsiyaviy muhit uchun minnatdorlik bildirdi. 


Shavkat Mirziyoyev ushbu loyihalarning samaradorligini ta’minlashga e’tibor qaratdi. Qishloq joylarda aholi, ayniqsa, yoshlarni muqim ish bilan ta’minlash boʻyicha kompleks chora-tadbirlar amalga oshirilayotgani, hududlarda yetishtirilayotgan paxta tolasini oʻsha yerning oʻzida qayta ishlash uchun yaratilayotgan qulay imkoniyatlar tadbirkorlarga keng qulayliklar yaratib, yangi ish oʻrinlari koʻpayishi, aholi daromadlari oshishida muhim omil boʻlayotganini ta’kidladi. 


Davlatimiz rahbari viloyatda yengil sanoat korxonalari tomonidan ishlab chiqarilayotgan mahsulotlar namunalarini koʻzdan kechirdi. 


Prezidentimiz Imom Buxoriy yodgorlik majmuini ziyorat qildi. 


Shavkat Mirziyoyev 2016-yil 18-oktabr kuni poytaxtimizda oʻtgan Islom hamkorlik tashkiloti Tashqi ishlar vazirlari kengashining 43-sessiyasi ochilish marosimida Imom Buxoriy yodgorlik majmui qoshida islom madaniyati, umumbashariy sivilizatsiya rivojiga benazir hissa qoʻshgan buyuk ajdodlarimizning boy merosini oʻrganishga ixtisoslashgan xalqaro ilmiy-tadqiqot markazini tashkil etish tashabbusini ilgari surdi.


Prezidentimiz mazkur markaz qurilishi loyihasi bilan tanishdi. 


Markaz Imom Buxoriy va boshqa allomalarimizning bebaho ilmiy-ma’naviy merosini oʻrganish, ular yaratgan asarlarning ilmiy-izohli tarjima va qiyosiy matnlarini nashr etish, mamlakatimiz va xorijiy davlatlardagi kutubxonalar, arxiv fondlarida saqlanayotgan qoʻlyozmalarning elektron nusxalarini toʻplash, ularni xalqimiz va jahon jamoatchiligiga yetkazish bilan shugʻullanadi. 


Prezidentimiz mazkur xalqaro markazning mazmun-mohiyatiga alohida e’tibor qaratdi. Bu muassasada islom madaniyati targʻiboti boʻyicha kompleks tadbirlar ishlab chiqish kerakligini ta’kidladi. Bino xonalarida buyuk allomalarimizning ma’naviy qudrati va salohiyati namoyon boʻlib turishi, buning uchun har bir xonani muayyan alloma nomi bilan atash va shunga yarasha jihozlash zarurligi qayd etildi. 


Buyuk mutafakkir bobomiz, barcha muhaddislar peshvosi Imom Buxoriy mangu qoʻnim topgan ushbu maskanda oʻziga xos ma’naviy-ruhiy muhit mavjud, dedi davlatimiz rahbari. Majmuaga ziyoratga kelgan odam bu markazga ham kirib, oʻziga katta ma’naviy ozuqa olsin, bobolarimiz hikmatlaridan oʻrganib ketsin. Shunda ularning qalbida ulugʻ ajdodlarimiz bilan faxrlanish tuygʻusi yuksaladi, ayni paytda shunday buyuk zotlarning avlodi degan mas’uliyatni his etadi. 


Shavkat Mirziyoyev olimlar va ulamolar bilan suhbatda ushbu markazda tadqiqotchilarga Qur’oni karim oyatlarini qiroat bilan oʻqish, toʻgʻri talaffuz etish, arab imlosida yozish – kalligrafiya boʻyicha mamlakatimiz yetakchi olimlari darslarini yoʻlga qoʻyish, xorijlik tadqiqotchilar uchun stajirovkalar ta’sis etish lozimligini ta’kidladi. 


Poytaxtimizdagi Hazrati Imom majmuasi hududida Islom taraqqiyot markazini tashkil etamiz. Ushbu maskanda ham Imom Buxoriy xalqaro markazi kabi xalqimiz, ayniqsa, yosh avlodning ma’naviy dunyosini boyitishga, buyuk ajdodlarimiz islom ta’limotiga beqiyos hissa qoʻshganini aniq misollar bilan koʻrsatishga alohida e’tibor qaratish kerak, dedi davlatimiz rahbari. 


Imom Buxoriy majmuasi atrofida joylashgan savdo va maishiy xizmat koʻrsatish shoxobchalarini rekonstruksiya qilish loyihasi haqida ham ma’lumot berildi. Bu ziyoratchilar uchun qoʻshimcha qulaylik yaratib, hudud infratuzilmasini yanada rivojlantirishda muhim ahamiyat kasb etadi. 


Davlatimiz rahbari Maxdumi A’zam ziyoratgohidan Imom Buxoriy majmuasigacha boʻlgan yoʻl boʻyida ikki qavatli zamonaviy uylar va ijtimoiy obyektlar qurish, hududni obodonlashtirish boʻyicha mutasaddi rahbarlarga topshiriqlar berdi. 


Prezidentimiz Qoʻshrabot tumanida ham boʻldi. Tumandagi “Oqtepa” qishloq fuqarolar yigʻinida boʻlib oʻtgan uchrashuvda togʻoldi hududlarida 2017-2018-yillarda yongʻoqzorlar, tokzorlar barpo etish, 2017-2021-yillarda chorva boqishni tashkil qilish, tumanda ichimlik suvi ta’minotini yaxshilashga oid loyihalar bilan tanishdi. 


O‘zbekiston Respublikasi Vazirlar Mahkamasining 2017-yil 4-martdagi “Dehqon xoʻjaliklari va aholining tomorqa yerlaridan samarali foydalanish, suvga chidamli, eksportbop daraxt plantatsiyalarini rivojlantirishga doir qoʻshimcha chora-tadbirlar toʻgʻrisida”gi qarori ijrosini ta’minlash maqsadida Jomboy, Ishtixon, Kattaqoʻrgʻon, Pastdargʻom, Payariq, Samarqand, Urgut va Qoʻshrabot tumanlarining togʻoldi hududlarida 2017-2018-yillarda 4 ming 211 fermer xoʻjaligi tashkil etiladi. Fermer xoʻjaliklarida 5,7 ming gektar yongʻoqzor va 13 ming gektar tokzor barpo etish rejalashtirilgan. 


2017-yilda 2,5 ming gektar yongʻoqzor, 6,6 ming gektar tokzor barpo etilishi moʻljallangan. 


Bu loyihalarni amalga oshirish uchun 271 milliard soʻm va 8,4 million dollar mablagʻ sarflanishi koʻzda tutilgan. Bu qoʻshimcha 15 ming tonna yongʻoq, 50 ming tonna uzum va uzum mahsulotlari eksport qilish imkoniyatini yaratadi. 2017-2018-yillarda 26 mingdan ortiq yangi ish oʻrni yaratiladi. 


Shunday yongʻoqzorlardan biri Qoʻshrabot tumanidagi «Oqtepa unumdor zamin» fermer xoʻjaligida barpo etiladi. Prezidentimiz bu yerga yongʻoq koʻchati oʻtqazdi. 


Mamlakatimizning barcha joylarida boʻlgani singari Samarqand viloyatida ham hali foydalanilmagan imkoniyatlar koʻp. Ularni ishga solib qoʻshimcha daromad topish, xalqimiz farovonligini yanada oshirish mumkin. Buning uchun odamlarda tadbirkorlikka qiziqishni kuchaytirish, tomorqadan unumli foydalanish kerak, dedi davlatimiz rahbari. 


Qoʻshrabot tumanida 2017-2021-yillarda aholi, fermer va dehqon xoʻjaliklarida 10 ming echki va 5 ming qoʻy boqishni tashkil qilish loyihasi ham yirik loyihalardan. Qiymati 7,7 milliard soʻm boʻlgan mazkur loyihada Rossiyadan 10 ming naslli echki, Surxondaryo, Qashqadaryo, Navoiy viloyatlaridan 5 ming hisori qoʻy olib kelish moʻljallangan. 


Birinchi Prezidentimizning 2015-yil 18-dekabrdagi qaroriga muvofiq, OPEK hamda Saudiya Arabistoni taraqqiyot jamgʻarmalari tomonidan O‘zbekiston ishtirokida 2016-2018-yillarda Qoʻshrabot tumanida ichimlik suvi ta’minotini yaxshilashga qaratilgan umumiy qiymati 36,4 million dollarlik loyihaning amalga oshirilishi belgilangan. 


Loyiha amalga oshirilgach, 77 qishloq fuqarolar yigʻinida 49 suv olish inshooti quriladi, 6 tasi rekonstruksiya qilinadi. 408,1 kilometr magistral suv quvurlari va tarmoqlari barpo etiladi. 


Bundan tashqari, loyihaga 110 suv olish qudugʻini burgʻulash va rekonstruksiya qilish, 16,1 kilometr uzunlikdagi suv inshootlarini himoya devorlari bilan oʻrash, 164 quduq nasosini oʻrnatish, 14 avtomatlashtirilgan nasos stansiyasini qurish, 55 transformator, 3 quyosh generatori hamda 52 dizel generatori oʻrnatish, 24,5 kilometr uzunlikdagi tashqi elektr ta’minoti tizimi bilan ta’minlash kiritilgan. 


Davlatimiz rahbari Qoʻshrabotda eksportbop mevalar ekish, chorvachilikni rivojlantirish, buning uchun aholiga kredit mablagʻlari ajratish zarurligini ta’kidladi. 


Qoʻshrabotda junni qayta ishlash fabrikasi qurish, Samarqand va Oqdaryo tumanlarida 2017-yilda qurilishi rejalashtirilgan zamonaviy issiqxona majmualari loyihalari taqdimoti ham oʻtkazildi. 


Shavkat Mirziyoyev shu yerda bir guruh nuroniylar bilan suhbatlashdi. Nuroniylar mamlakatimizning barcha hududlarida amalga oshirilayotgan tizimli islohotlardan, roʻy berayotgan oʻzgarishlardan odamlar rozi ekanini qayd etdi. 


Prezidentimiz Kattaqoʻrgʻon suv ombori havzasida baliqchilikni rivojlantirish boʻyicha amalga oshirilayotgan loyihalar bilan tanishdi. 


Mamlakatimizda oziq-ovqat xavfsizligini ta’minlashga, aholiga arzon va sifatli mahsulotlar yetkazib berishga alohida e’tibor qaratilmoqda. Shu maqsadda baliqchilik, parrandachilik, quyonchilik va boshqa turdagi xoʻjaliklar tobora rivojlantirilmoqda. 


“Kattaqoʻrgʻon jayxun” fermer xoʻjaligi va “Kattaqoʻrgʻon baliqchilik” xususiy korxonasi tomonidan karp, oq amur, oq va chipor doʻngpeshona hamda boshqa turdagi baliqlarni, baliq chavoqlarini yetishtirishda Vetnam texnologiyasidan foydalanish moʻljallangan. Ushbu ilgʻor texnologiya samaradorlikni besh barobargacha oshiradi. Hududda baliq mahsulotlarini qayta ishlash ham rejalashtirilmoqda. 


Loyihani hayotga tatbiq etish uchun 5,1 milliard soʻm mablagʻ sarflanadi va natijada baliqchilik xoʻjaliklariga yiliga 2 million dona chavoq, 500 million dona lichinka, ming tonna omixta yem yetkazib beriladi. 400 tonna baliq qayta ishlanadi, 200 tonna qadoqlangan, 50 tonna dudlangan baliq mahsulotlari aholiga yetkazib beriladi. Xoʻjalikda 40 yangi ish oʻrni yaratiladi. 


Davlatimiz rahbari Payariq, Samarqand tumanlarida “Maroqand baliq sanoat agro” agrofirmasi va “Oq amur baliqlari” fermer xoʻjaligi tomonidan “Ipoteka-bank” bilan hamkorlikda amalga oshirilayotgan loyihalarni koʻzdan kechirdi. Mazkur loyihalarga koʻra 450 gektar suv maydonida baliq chavoqlarini koʻpaytirish va baliq mahsulotlarini qayta ishlash yoʻlga qoʻyiladi. Ushbu loyihalar uchun 12 milliard soʻm mablagʻ jalb etiladi. 


Loyihalarning ishga tushirilishi natijasida baliqchilik xoʻjaliklariga 10 million dona chavoq, 300 tonna omixta yem yetkazib beriladi, 500 tonna baliq qayta ishlanadi. 300 tonna qadoqlangan, 50 tonna dudlangan baliq mahsulotlari xalq iste’moli uchun bozorlarga chiqariladi. Loyihada 50 kishini ish bilan ta’minlash koʻzda tutilgan. 


Prezidentimiz mazkur loyihalar bilan tanishar ekan, xalqimiz “luqmai halol” deb ta’riflaydigan baliq yetishtirishni yanada koʻpaytirish, bunda zamonaviy texnologiyalardan unumli foydalanish, mahsulotlarni nafaqat ichki bozorga, balki eksportga ham yoʻnaltirish boʻyicha zarur koʻrsatmalar berdi. 


Davlatimiz rahbari Samarqand viloyatida suv resurslaridan unumli foydalanish, suv tarmoqlarini modernizatsiya qilish loyihalarini koʻzdan kechirdi. 


Viloyatda soʻnggi yillarda bir necha suv inshootlari qurildi. Urgut tumanida “Kamangaron”, Qoʻshrabot tumanida “Oqchobsoy” suv omborlari, Nurobod tumanida “Omondara” suv toʻgʻonining barpo etilishi hududlarda suv resurslarini boshqarishda samaradorlikni yanada oshirdi, minglab gektar maydonlarda suv tanqisligining oldini oldi. 


Kelgusi uch yilda viloyatda 55 nasos stansiyasini toʻliq ta’mirlash rejalashtirilgan. Natijada 60 ming 619 gektar maydonda suv ta’minoti yaxshilanadi, yiliga 29,9 million kVt soat elektr energiyasi hamda 720 million soʻm ekspluatatsiya xarajatlari iqtisod qilinib, 6,4 milliard soʻm mablagʻ tejaladi. 


Suvni samarali ishlatish mintaqamizdagi dolzarb masalalardan biri, dedi Prezidentimiz. Shu bois ushbu resursdan foydalanishni zamon talablari asosida tashkil etish lozim. 


Davlatimiz rahbari viloyatda 2017-yilda moliyalashtirilishi koʻzda tutilayotgan yirik chorvachilik loyihalari bilan tanishdi. 


Viloyatda joriy yilda “Chortut”, “Chorva sut servis” fermer xoʻjaliklari, “Naslli chorva import”, “Samarqand milk”, “Aykan savdo”, “Chorva nasl birlashma” mas’uliyati cheklangan jamiyatlari tomonidan bir qator loyihalar amalga oshirilishi moʻljallanmoqda. Ushbu korxonalarda yiliga 14 ming 250 tonna sut, 875 tonna goʻsht mahsulotlari ishlab chiqariladi, 230 ish oʻrni yaratiladi. 


Mamlakatimizda aholini arzon va sifatli parrandachilik mahsulotlari bilan ta’minlashga alohida e’tibor qaratilmoqda. 


Urgut tumanida “Choʻponota parranda” mas’uliyati cheklangan jamiyati tomonidan zamonaviy texnologiyalar asosida parranda ozuqasini ishlab chiqarish rejalashtirilgan. "Urgut" erkin iqtisodiy zonasi hududida faoliyat olib boradigan mazkur korxona 3 million AQSh dollari qiymatiga teng. U 2018-yilning birinchi choragida ishga tushiriladi. Natijada viloyatdagi parrandachilik xoʻjaliklari va aholi xonadonlarida boqilayotgan parrandalar uchun yiliga 8-10 ming tonna ozuqa mahsulotlari yetkazib beriladi. Loyihada 30 ish oʻrni yaratish koʻzda tutilgan. 


“Afrosiyob parranda” mas’uliyati cheklangan jamiyati tomonidan parrandachilik, baliqchilik va chorvachilik xoʻjaliklari uchun omixta yem ishlab chiqarish loyihasi taqdim etilmoqda. 


Loyihaga muvofiq korxonaga soatiga oʻn tonna komponentlari elektron aniqlik bilan dozalashtirilgan yuqori sifatli omixta yem ishlab chiqarish quvvatiga ega Gollandiya texnologiyasini oʻrnatish rejalashtirilmoqda. Tayyor mahsulotlar mamlakatimizdagi xususiy tadbirkorlar va aholi ehtiyojlari uchun, shuningdek, eksportga yoʻnaltiriladi. 


“Zarafshon parranda” xususiy ishlab chiqarish tijorat firmasi loyihasiga koʻra, Jomboy tumanidagi Mangʻit qishlogʻida 39 gektar hududda joʻja va tuxum yetishtirish kompleksi tashkil etiladi. Bunga 12 milliard soʻm mablagʻ jalb etish moʻljallangan. Loyihaning ishga tushirilishi natijasida yiliga 5 million dona joʻja aholi xonadonlari va parrandachilik korxonalariga yetkazib beriladi. 


“Siyob Shavkat Orzu” fermer xoʻjaligi tomonidan Tayloq tumani Payshanbasiyob qishlogʻidagi oʻn gektar hududda parranda boqish va parranda goʻshti yetishtirish rejalashtirilgan. Loyihaga 3 million 518 ming dollar sarflanadi. 


Korxonada yiliga 800 ming dona parranda boqish va 12 ming tonna parranda goʻshti yetishtirish yoʻlga qoʻyiladi. Yetishtirilgan mahsulot ichki bozorga chiqariladi, muayyan qismi eksport qilinadi. Ushbu loyiha 60 yangi ish oʻrni yaratish imkonini beradi. 


Samarqand viloyatida keyingi yillarda kurkachilik ham izchil rivojlanib bormoqda. Ushbu yoʻnalishda hayotga tatbiq etilayotgan kompleks chora-tadbirlar kurkalarni ilgʻor texnologiyalar asosida koʻpaytirish, boqish, tuxumni sifatli saqlash imkonini bermoqda. 


“Maroqand parranda” mas’uliyati cheklangan jamiyati tomonidan amalga oshirilayotgan loyihaga muvofiq yiliga 3 million tuxum va 2 million dona kurka joʻjasi yetishtiriladi. Loyihaga 39,6 milliard soʻm ajratilishi moʻljallangan. 


Prezidentimiz mazkur loyihalar bilan tanishar ekan, viloyatda parrandachilikni rivojlantirish uchun tabiiy iqlim, xomashyo va ishchi kuchi mavjudligini ta’kidladi. Ulardan unumli foydalanish, tarmoq tadbirkorlarini har tomonlama qoʻllab-quvvatlash boʻyicha mutasaddilarga zarur topshiriqlar berdi. 


Samarqand shahrida viloyat faollari yigʻilishi boʻlib oʻtdi. Unda viloyat iqtisodiyotini yanada rivojlantirish, muhandislik-kommunikatsiya tarmoqlarini yaxshilash, aholini ish bilan ta’minlash va turmush darajasini yanada oshirish, tinchlik-osoyishtalikni mustahkamlash masalalariga alohida e’tibor qaratildi. 


Prezidentimiz Shavkat Mirziyoyevning Samarqand viloyatiga tashrifi davom etmoqda.